Fem såret i kraftig skuddveksling i Beirut
Skytingen brøt ut i utkanten av et sunnimuslimsk område, Tariq al-Jadida, som grenser til et sjiamuslimsk område. Situasjonen er nå svært spent i den libanesiske hovedstaden, knapt tre dager etter at en av landets fremste etterretningssjefer, Wissam al-Hassan, ble drept av en kraftig bilbombe i sentrum av Beirut. Mistanken retter seg mot Syria, og drapet har skjerpet konflikten mellom sunnimuslimer som er kritiske til Syria, og sjiamuslimer som støtter Hizbollah-bevegelsen, som dominerer Libanons regjering og er en nær alliert av Syria. En lokal TV-stasjon snakket med innbyggere i området som ba om at sårede ble evakuert. Soldater sperret av området og hindret journalister og fotografer i å ta seg inn i Tariq al-Jadida-distriktet. Søndag brukte libanesisk politi tåregass mot demonstranter som forsøkte å storme statsministerboligen.
Fem personer er såret i skuddvekslinger sør i Libanons hovedstad Beirut.